天道雖遠行
作者：釋文珦
朝代：宋

paragraphs: 天道雖遠，人心匪殊。
內直不欺，與天爲徒。
對越無媿，陟降恒俱。
祝史陳言，曾非矯誣。
桑林之禱，金縢之書。
至誠感通，如皷應桴。
神人以和，大信以孚。
不勉不思，自止于符。
天有常道，人無異塗。
志斯一矣，天其遠諸。
大道既漓，人心日渝。
背天從欲，覆族亡軀。
作善降祥，爲惡速辜。
聖言孔彰，是訓是謨。
一念之差，千里而迂。
惟當自修，以反厥初。